Marlene Harpsøe (DF), 2009-04-21:
Henholdsvis Enhedslisten og hr. Simon Emil Ammitzbøll har fremsat forslag om legalisering af hash.
Det er Dansk Folkepartis klare opfattelse, at hash ikke skal legaliseres.
Det er naivt at tro, at banderne og rockerne vil lade være med at føre krig, hvis bare man legaliserer hash.
Banderne og rockerne har mange andre kriminelle aktiviteter, som de tjener penge på – våbentyverier, prostitution og narkotika er blot nogle få af de kriminalitetsformer, som denne type kriminelle har givet sig i kast med.
Det betyder også, at man ikke kan fjerne bandernes og rockernes økonomiske grundlag ved blot at legalisere hash.
Selv hvis vi gjorde, ville de bare kaste sig over det næste narkotiske stof, som de kunne prakke børn og unge på, som var det søde sager i en slikbutik.
I Dansk Folkeparti kan vi ikke forestille os, at man hverken fra Enhedslistens eller hr. Simon Emil Ammitzbølls side ønsker at legalisere våbentyverier, kvindehandel, narkotika samt de mange andre kriminalitetsformer, som rockere og bander tjener penge på.
Det er vigtigt, at vi i Danmark fastholder, at vi lever i et retssamfund.
Hvis man begynder at afkriminalisere noget ud fra den betragtning, at de kriminelle bryder loven ligegyldigt hvad, ja, så giver man blot efter for de kriminelles urimelige handlinger.
Og så er der ikke længere noget, der hedder et retssystem.
Ja, hvis man blot legaliserede alt, var der jo slet ikke noget, der hed kriminalitet.
Men sådan fungerer et retssamfund ikke.
Og i Dansk Folkeparti ønsker vi at værne om retssystemet og ikke give efter over for kriminelle.
Hash er et farligt og ganske vanedannende rusmiddel, som kan give svære psykoser ved længere tids anvendelse og allerede ved første anvendelse i uheldige tilfælde, ligesom det kan friste brugeren til at eksperimentere med andre stoffer, når den første hashrus er overstået og ikke længere giver et såkaldt kick.
Svenske undersøgelser har desuden påvist, at regelmæssig brug af hash har en række andre uheldige bivirkninger såsom hukommelsestab og en generel ligegyldighed over for omgivelserne.
Endvidere er det ubetinget indlæringshæmmende at tøffe rundt i en hashrus.
Man husker langt dårligere, får ikke lige lavet sine lektier og meget andet.
Hashbrugere har ganske simpelt sværere ved at lære nyt.
Når det så er sagt, vil jeg sige, at bandernes og rockernes indbyrdes krig om bl.a. hashmarkedet er en alvorlig problemstilling, som Dansk Folkeparti tager meget seriøst.
Krigen mellem bander og rockere skal bekæmpes med hård hånd og nultolerance, og politiet yder i øjeblikket en massiv indsats for at komme de kriminelles hærgen til livs og få stoppet krigen.
Dansk Folkeparti mener, at kriminelle udlændinge bør udvises af Danmark.
Vi tror endvidere på princippet om, at efter tre grove overtrædelser skal det medføre en livstidsstraf.
Dansk Folkeparti mener, at et vigtigt tiltag i denne forbindelse vil være at nedsætte den kriminelle lavalder til 12 år, mens en legalisering af hash risikerer at sende et helt forkert signal til de kriminelle og deres kriminelle bekendte om, at kriminalitet betaler sig.
Dansk Folkeparti har ingen sympati for, at man ønsker at give efter for bandernes og rockernes kriminelle aktiviteter ved at legalisere hash.
Og det er naivt at tro, at en legalisering af hash vil stoppe bandekrigen eller afstumpede mennesker, der tjener penge på andre menneskers ulykkelige misbrug.
Desuden er hash sundhedsskadeligt, og det undrer mig altså helt oprigtigt, at i en tid, hvor rygning kriminaliseres i stadig højere grad, ja, så vil nogle gå den anden vej ved at legalisere hash.
Man skal gøre sig meget klart, at heller ikke lungerne har godt af de meget tjærefyldte og usunde joints.
Jeg finder det faktisk en smule komisk midt i al alvoren, at det, hvis man forestiller sig, at de her to forslag bliver vedtaget, om nogle år vil være ulovligt at ryge normal tobak på en hashcafé, hvor gæsterne dog må sidde og ryge tobak legalt, hvis de altså bare har husket at blande lidt hash ind i jointen.
Jeg lader lige billedet stå et øjeblik, for er det den vej, udviklingen går på rygeområdet, eller siger forslaget faktisk mere om forslagsstillernes politiske tæft?
Dansk Folkeparti kan på denne baggrund absolut ikke tilslutte sig de to beslutningsforslag, som vi her behandler.